Mikhail Botvinnik
Store norske leksikon,Sport og spill,Spill,Sjakk
Mikhail Botvinnik var en sovjetisk (russisk) sjakkspiller som var verdensmester i tre perioder (1948–57, 1958–60, 1961–63).
Botvinnik var Sovjetunionens sterkeste spiller fra 1931, men spilte først om VM-tittelen i 1948, grunnet andre verdenskrig. Botvinnik vant da en turnering arrangert av FIDE for å kåre en ny verdensmester etter Alexander Alekhines død i 1946. Han forsvarte såvidt tittelen mot David Bronstein i 1951 og mot Vasily Smyslov i 1952, begge ganger med sifrene 12–12. Videre tapte han tittelen til Vasilij Smyslov i 1957, men gjenvant den fra samme spiller i 1958. Botvinnik mistet tittelen på ny, denne gang til Mikhail Tal i 1960, men ble verdensmester for tredje gang ved å slå Tal i returkamp i 1961. Til slutt tapte Botvinnik for Tigran Petrosjan i 1963.Som elektroingeniør arbeidet Botvinnik senere mye med utvikling av sjakkprogrammer for datamaskiner. Han utga selvbiografien Achieving the Aim i 1978, som kom i engelsk utgave i 1981. Spillestil Botvinnik hadde en analytisk tilnærming til sjakk, spesielt med tanke på åpningsforberedelser og studiet av egne og andres partier. Hans ønske om å samle kunnskap og informasjon om sjakk la grunnlaget for det som kalles den sovjetiske sjakkskolen. Denne skolen, med sin vektlegging av hard trening og analytisk arbeid, har preget sovjetiske og russiske sjakkspillere i hele etterkrigstiden.Botvinnik har flere kjente åpningssystemer oppkalt etter seg. Les mer i Store norske leksikon sjakk